钦定古今图书集成/明伦汇编/官常典/第496卷 > 徐怀玉
## 钦定古今图书集成/明伦汇编/官常典/第496卷 > 徐怀玉

按《五代史梁臣传》：“怀玉，亳州焦夷人也。少事梁太祖，
与太祖俱起微贱。怀玉为将，以雄豪自任，而勇于战
阵。从太祖镇宣武，为永城镇将。秦宗权攻梁，壁金堤、
灵昌、酸枣，怀玉以轻骑连击破之，俘杀五千馀人，迁
左长剑都虞候。又破宗权于板桥、赤冈，拔其八栅。从
太祖东攻兖、郓，破徐、宿。怀玉金创被体，战必克捷，所”
得赏赉，往往以分士卒，为梁名将。本名琮，太祖赐名
怀玉。从太祖攻魏，败魏兵黎阳。遂东攻兖，破朱瑾于
金乡。又从庞师古攻杨行密，师古败清口，怀玉独完
一军，行收散卒万馀人以归。迁沂州刺史。属岁屡丰，
乃缮兵治壁，为战守具。已而王师范叛梁，侵梁东境，
怀玉屡以州兵击破之，迁齐州防御使。天复四年，以
州兵西迎昭宗都洛阳，迁华州观察留后，以兵屯雍
州。迁右羽林统军，屯于泽州。晋人攻之，为隧以入，怀
玉击之隧中，晋人乃却。太祖时，历曹、晋二州刺史，晋
数攻之，怀玉坚守，贼晋兵于洪洞，拜保大军节度使。
太祖崩，友珪自立，朱友谦附于晋，以袭鄜州，执怀玉
杀之。